cyanic-selkie/wikianc huggingface dataset:
פסק דין בוסטוק נגד מחוז קלייטון
פסק דין בוסטוק נגד מחוז קלייטון (באנגלית: Bostock v. Clayton County, מראה מקום 590 U.S. ____ (2020)) הוא פסק דין תקדימי של בית המשפט העליון של ארצות הברית, הקובע כי חוק זכויות האזרח (1964) מגן על עובדים מפני אפליה בגלל זהותם המינית או המגדרית.
התובע, ג'רלד בוסטוק, פוטר לאחר שהביע עניין בליגת סופטבול גאה בעבודה. הערכאות התחתונות עקבו אחר התקדים של בית המשפט לערעורים ה-11 לפיו חוק זכויות האזרח לא מגן מפני אפליה בעבודה על רקע נטייה מינית. התיק אוחד עם אלטיטוד אקספרס נגד זארדה, מקרה דומה של אפליה בגלל נטייה מינית שבו בית המשפט לערעורים ה-2 קבע שחוק זכויות האזרח כן מגן מפני אפליה כזו, דבר שהוביל לפיצול בין בתי המשפט לערעורים, סיבה נפוצה לדיון בבית המשפט העליון. טענות בעל-פה נשמעו ב-8 באוקטובר 2019, לצד אר. ג'י. את ג'י. אר. האריס בתי לוויות נגד נציבות שוויון ההזדמנויות בתעסוקה, תיק דומה שעסק באפליה על בסיס זהות מגדרית.
ב-15 ביוני 2020, קבע בית המשפט ברוב של שישה כנגד שלושה המכסה את שלושת המקרים כי אפליה על רקע נטייה מינית או זהות מגדרית נופלת תחת אפליה "בגלל מין", ולכן אסורה לפי חוק זכויות האזרח.
פסק הדין נחגג כאחת ההחלטות המשפטיות החשובות ביותר עבור זכויות להט"ב בארצות הברית, יחד עם פסק דין לורנס נגד טקסס (2003) ופסק דין אוברגפל נגד הודג'ס (2015).
רקע
בין ההוראות בחוק נמצאת כותרת מס' 7, המכסה שוויון הזדמנויות בתעסוקה. כותרת זו קובעת כי אין להפלות בקבלה ובהעסקה של אדם על בסיס "גזעו, צבעו, דתו, מינו או מוצאו הלאומי של אדם". החוק גם קובע את הקמתה של נציבות שוויון ההזדמנויות בתעסוקה, סוכנות פדרלית שבסמכותה להגיש תביעות נגד גופים שעוברים על כותרת מס' 7 לחוק. בנוסף, היא גם רשאית לקבוע החלטה משלה לגבי המקרים ולא לקחת אותם לבית המשפט. החלטות אלה אינן בעלות משקל של הלכה פסוקה, אך בתי המשפט כן נוטים להתייחס להן.
שלושה תיקי מפתח בבית המשפט העליון שקדמו לבוסטוק שקלו את המשמעות של "מין" במסגרת החוק:
רקע התיק
ג'רלד בוסטוק עבד במחוז קלייטון כפקיד במערכת בתי המשפט לנוער מאז 2003, עם רשומות של ביצועים טובים לאורך השנים. בתחילת 2013 הצטרף לליגת סופטבול להט"בית וקידם אותה בעבודה להתנדבות. באפריל 2013 פוטר בוסטוק בעבור "התנהלות בלתי-הולמת עבור עובדי מחוז". ג'ורג'יה הייתה מדינה ללא כל חוק שמגן על הלהט"בים מפני אפליה תעסוקתית. בוסטוק הגיש בשנת 2016 פנייה משפטית לאפליה במקום העבודה בבית המשפט המחוזי של צפון ג'ורג'יה. המחוז ביקש לדחות את טענת האפליה האסורה, ובית המשפט הסכים, על בסיס התקדים שנקבע בבית המשפט לערעורים ה-11, שג'ורג'יה נופלת תחתיו, הקובע כי כי חוק זכויות האזרח אינו מגן מפני אפליה על בסיס נטייה מינית.
בוסטוק ערער לבית המשפט לערעורים, שם אישרו שלושה שופטים את פסק הדין של בית המשפט המחוזי בשנת 2018. בית המשפט הסתמך על שני מקרים קודמים: פסיקתו שלו מ-2017, ופסיקה דומה שלבית המשפט לערעורים ה-5 משנת 1976.
פסק הדין של בית המשפט ה-11 התנגש עם זה של בית המשפט לערעורים ה-7 מ-2017, בה נקבע כי אפליה בעבודה על רקע נטייה מינית מפרה את חוק זכויות האזרח. בית המשפט לערעורים ה-2 נשען על קביעה זו כשפסק בעד זארדה בשנת 2018 באחד התיקים שאוחדו בבית המשפט העליון עם זה של בוסטוק. כך נוצר פיצול בין בית המשפט ה-11 לבין בית המשפט ה-7 ובית המשפט ה-2. תיקים אלו ותיק דומה בו בית המשפט לערעורים ה-6 קבע כי חוק זכויות האזרח מכסה גם אפליה נגד טרנסג'נדרים, הובאו לבית המשפט העליון ב-2019.
בית משפט העליון
לתיק המשולב הוגשו מספר חוות דעת של ידידי בית המשפט. שלושים ושש חוות דעת הוגשו לתמיכה בבוסטוק וזרדה, כולל אחת עליה חתמו למעלה מ-200 תאגידים גדולים כמו אמזון, חברת וולט דיסני וחברת קוקה-קולה. עשרים וחמש דעות מנוגדות הוגשו לתמיכה במחוז קלייטון ובאלטיטוד אקספרס, ביניהם זו של מחלקת המשפטים של ארצות הברית שטענה כי נטייה מינית לא מכוסה בחוק הקיים, וכי למחוקקים ולמעסיקים שמורה הזכות להרחיב עליו ולהוסיף הגנות נוספות.
טיעונים בעל-פה בתיקים המאוחדים נשמעו ב־8 באוקטובר 2019, לצד אר. ג'י. את ג'י. אר. האריס בתי לוויות נגד נציבות שוויון ההזדמנויות בתעסוקה, תיק דומה שעסק באפליה על בסיס זהות מגדרית. הטענות הסטטוטוריות התרכזו באיסור על אפליה "בגלל מין" בחוק זכויות האזרח.
דעת הרוב
השופט ניל גורסץ' מסר את דעת הרוב ב-15 ביוני 2020. ברוב של שישה כנגד שלושה, קבע בית המשפט כי כותרת 7 לחוק זכויות האזרח משנת 1964 מכסה אפליה על בסיס נטייה מינית וזהות מגדרית, ולפיכך זו אפליה אסורה. גורסץ' כתב:
דעת המיעוט
השופט סמואל אליטו כתב את דעת המיעוט הראשית, ואליו הצטרף השופט קלרנס תומאס. בהתנגדותו, טען אליטו כי בזמן ניסוחו של חוק זכויות האזרח בשנת 1964 המושגים של נטייה מינית וטרנסג'נדר לא היו ידועים ולכן שפת החוק לא רומזת על כיסוי היבטים אלו. הוא כתב: "רבים ימחאו כפיים להחלטה של היום מכיוון שהם מסכימים [איתה]. אולם השאלה בתיקים אלו אינה האם יש לאסור על אפליה בגלל נטייה מינית או זהות מגדרית. השאלה היא האם הקונגרס עשה זאת ב-1964. אין עוררין על כך שהוא לא." אליטו היה ביקורתי כלפי החלטת הרוב:
השופט ברט קוואנו כתב דעת מיעוט נפרדת וטען כי בית המשפט לא יכול להוסיף נטייה מינית או זהות מגדרית לחוק זכויות האזרח מתוקף הפרדת הרשויות, והשאיר אחריות זו לקונגרס. הוא סיכם:
תגובות
פסיקת בית המשפט העליון נתפסה כניצחון מרכזי עבור זכויות להט"בים. שרה קייט אליס, מנכ"לית GLAAD, אמרה: "ההחלטה ההיסטורית של בית המשפט העליון מאשרת את מה שלא היה צריך אפילו לעמוד לוויכוח: אמריקאים להט"בים צריכים להיות מסוגלים לעבוד ללא חשש לאבד את עבודתם בגלל מי שהם". אלפונסו דייוויד, נשיא הקמפיין לזכויות אדם, קבע:
כמה שמרנים נוצרים, ביניהם התאולוג ראסל ד. מור והמיסיונר פרנקלין גרהאם, הביעו חשש כי ההחלטה תשפיע על חופש דת במדינה, אולם דעתו של גורסץ' אמרה כי ההיקף שבו החלטה זו מצטלבת עם תקדים עבר לחופש דת עשוי להיות הנושא של תיקים עתידיים בבית המשפט. הארכיבישוף ז'וזה הורסיו גומז, נשיא ועידת הבישופים הקתולים בארצות הברית (שהיה ידיד בית משפט נגד בוסטוק), כינה את הפסיקה "עוול" ואמר שהוא "מודאג עמוקות מכך שבית המשפט העליון הגדיר בפועל מחדש המשמעות החוקית של "מין" בחוק זכויות האזרח של מדינתנו."
ג'רלד בוסטוק, התובע היחיד שהיה עדיין בחיים בעת הקראת פסק הדין מבין השלושה, הצהיר כי הוא "גאה לקחת חלק בתהליך שהביא אותנו לרגע ההיסטורי הזה".
לבנית אפרורה
לבנית אפרורה (שם מדעי: Egretta vinaceigula) היא מין של עוף מים בסוג לבנית ממשפחת האנפתיים החי באפריקה הדרומית ובמרכז אפריקה והיא מצויה בסכנת הכחדה בטבע. אנפה זו מזכירה במראה גרסה כהה של אנפת הצל, אך בעלת מספר הבדלים קטנים, בעיקר במראה הצעירים.
תיאור
אנפה זו קטנה יחסית ומגיעה לאורך ממוצע של 43 סנטימטרים ולמשקל של 250 עד 340 גרם בממוצע. צבע הנוצות כחול-אפור כהה עד שחור. היא בעלת צוואר חום-אדמדם היורד בפס ישר עד אמצע החזה. הרגליים צהובות וארוכות והמקור ישר ואפור-כהה עם בסיס צהוב.
האנפה מצויה לאורך גדות נהר, אגמים ובסוואנות לחות וביצות לאורך אפריקה הדרומית, בעיקר בזמביה, צפון נמיביה ובוטסואנה במספר אזורים ופארקים לאומיים כמו באגן האוקוונגו. היא לעיתים נודדת לאזורים נוספים כמו לצפונה של דרום אפריקה, הרפובליקה הדמוקרטית של קונגו ואולי גם במוזמביק, זימבבואה (סמוך לזמבזי) אנגולה ומלאווי. זוהי אנפה נדירה יחסית, כשבטבע נמצאים לפי ההערכות רק 3,000 עד 5,000 פרטים בוגרים.
האנפה היא פעילת יום החיה סמוך למקווי מים או על הצמחייה הקרקעית, לעיתים סמוך לאנטילופות כמו קובוס המשקפיים ושם צדה דגים, בעיקר אמנוניים קטנים, אך גם צפרדעים, סרטנים וחרקים. היא מתרבה על עצים נמוכים כמו דקליים, שיטה, פיקוס ואף על קנים סמוך למים. הקן עשוי מצמחייה ונמצא בקרבה למים ובו הנקבה מטילה 1 עד 4 ביצים.
האנפה מצויה בטבע בסכנה עקב ייבוש של מספר נהרות ויצירת סכרים לאורך אפריקה הדרומית. סכנות נוספות שריפות טבע נפוצות או רמיסות של אתרי הרבייה בידי פילים נודדים או טריפה של הצעירים בידי עיטם קולני.
הר מורלי (אנטארקטיקה)
הר מורלי (באנגלית: Mount Morley) הוא הר, בחלק הדרומי של הרי לאסוס, בצפון מערב האי אלכסנדר, שבאנטארקטיקה.
גובהו של ההר 1,550 מטרים מעל פני הים; והוא ההר ה-2,801 בגובהו באנטארקטיקה.
גילוי ומיפוי ההר
ההר התגלה ומופה לראשונה בשנת 1960 על ידי דרק סירל (Derek J.H. Searle) מסקר שטחי חסות איי פוקלנד, על בסיס תצלומי אוויר שצולמו על ידי משלחת החקר האנטארקטית רון בין השנים 1947–1948.
מקור השם
שמו של ההר ניתן לו על ידי הוועדה המייעצת לשמות אנטארקטיים של בריטניה.
ההר נקרא על שמו של המלחין האנגלי תומאס מורלי; וזאת בדומה לאתרים סמוכים רבים באזור אשר נקראו על ידי הוועדה המייעצת על שמם של מלחינים ויצירות מוזיקליות.
מסמך נסיעה לפליטים
מסמך נסיעה לפליטים (נקרא גם מסמך נסיעה של אמנת 1951 או דרכון ז'נבה) הוא מסמך נסיעה המונפק לפליט על ידי המדינה בה הוא מתגורר בדרך כלל, ומאפשר לו לנסוע מחוץ לאותה מדינה ולחזור אליה. מכיוון שהסיכוי של פליט להשיג דרכון ממדינת הלאום שלו (שממנה ביקשו מקלט) הוא לא סביר, הוא זקוק למסמך נסיעה כדי שיוכל לבצע בנסיעות בינלאומיות.
145 המדינות החברות באמנה בדבר מעמדם של פליטים מחויבות להנפיק מסמכי נסיעה לפליטים השוהים כדין בשטחן.
מסמכי נסיעה לפליטים הם חוברות דמויות דרכון. הכריכה שלהם נושאת את המילים "מסמך נסיעה" באנגלית ובצרפתית (ולרוב בשפת המדינה המנפיקה), וכן את תאריך אישור האמנה: 28 ביולי 1951. המסמכים היו במקור אפורים, אם כי מדינות מסוימות מנפיקות אותם כעת בצבעים אחרים, עם שני קווים אלכסוניים בפינה השמאלית העליונה של הכריכה הקדמית. נושאי מסמכים אלה נהנים מהטבות מסוימות על ידי החתומים על האמנה.
עם זאת, כיוון שמסמך נסיעה של פליטים אינו דרכון לאומי רגיל, המחזיק בו עשוי להיתקל בבעיות מסוימות מעת לעת, לעיתים עקב אי-היכרות של צוות חברת התעופה עם מסמכים כאלה.
משולם (סרט)
משולם הוא סרט תיעודי שיצרו אייל בלחסן ונועם שיזף בשנת 2015. הסרט עוסק בהתבצרות הרב עוזי משולם עם חסידיו החמושים בביתו ביהוד, בטענה שמדינת ישראל העלימה את פרשת חטיפת ילדי תימן. הסרט מביא הקלטות, וצילומים מהאירוע.
הסרט הוקרן לראשונה בפסטיבל הסרטים בחיפה ב-29 בספטמבר 2015.
הסרט מבקר את הממסד ואת משטרת ישראל.
רקע
בפרשת חטיפת ילדי תימן נעלמו ומתו, לפי הטענות, אלפי ילדים של משפחות תימניות. הרב משולם וחסידיו התבצרו ב–1994 בביתו ביהוד במשך 52 יום בדרישה שתוקם ועדת חקירה ממלכתית בפרשה. ההתבצרות הסתיימה בחילופי אש שבהם נהרג אחד מאנשיו של משולם. בעקבות הפרשה שהה משולם בכלא שש שנים וחצי.
הפקה ושידור
יוצרי הסרט בלחסן ושיזף התקשו לגייס כספים לטובת הפקת הסרט, עד שמצאו סיוע באנשי ערוץ 8. היוצרים נסמכו על חומרים שסיפק בנו של משולם, שהיגר לטורונטו, ועל ראיונות עם בכירי המשטרה באותו הזמן כמו אסף חפץ. הסרט מציג את סיפורו של משולם מזווית אוהדת.
מלבד ערוץ 8 בהוט, שודר הסרט באוקטובר 2017 בערוץ כאן 11.
לורן חורגי
לורן מישל חורגי מורגדו (באנגלית: Lauren Michelle Jauregui Morgado; נולדה ב-27 ביוני 1996) היא זמרת-יוצרת אמריקאית. חברה לשעבר בלהקת הבנות פיפת' הרמוני.
2012–2018: "האקס פקטור" ופיפת' הרמוני
בשנת 2012, בגיל 15, חורגי נבחנה לעונה השנייה של האקס פקטור. חורגי ביצעה את "If I Ain't Got You" של אלישה קיז באודישן שלה. היא עלתה לסיבוב הבא לאחר שקיבלה אישור מכל ארבעת השופטים. לאחר שהודחה כסולנית מהתחרות, הוחזרה חורגי והקימה את הלהקה פיפת' הרמוני לצד אלי ברוק, נורמני, דיינה ג'יין וקמילה קביו. הלהקה עלתה לגמר וסיימה במקום השלישי בתחרות.
בינואר 2013 חתמה הלהקה בחברת התקליטים של סיימון קאוול, סייקו מיוזיק ובאפיק רקורדס של אל. איי. ריד. הלהקה פרסמה את מיני אלבום הבכורה שלה, Better Together באוקטובר 2013. אלבום הבכורה שלהן, Reflection, יצא בינואר 2015. הסינגל השלישי של האלבום "Worth It" הגיע למקום ב-12 במצעד הבילבורד הוט 100, השיר המצליח ביותר שלהן עד אז במצעד. הלהקה גם הקליטה את השיר "I'm in Love with a Monster" לפסקול סרט האנימציה מפלצת של מלון 2 משנת 2015. בדצמבר 2015 הוענק לפיפת' הרמוני פרס "להקת השנה" בטקס פרסי המוזיקה של בילבורד לנשים.
2016–הווה: קריירת סולו ואלבום בכורה
לאחר יציאת אלבומן השני של הלהקה המשיכה חורגי עם פיפת' הרמוני והחלה לעבוד על פרויקטים כסולנית, בעוד שאר חברות הלהקה עבדו גם הן על פרויקטים מחוץ ללהקה. בדצמבר 2016 היא שיתפה פעולה עם מריאן היל בשירם "Back to Me", ההוצאה הראשונה של חורגי מחוץ לפיפת' הרמוני. בסוף 2016, חורגי נבחרה לאישה הסקסית ביותר ברשימת "AfterEllen".
בחודש מאי 2017, חורגי נבחרה על ידי הציבור כ"סלבריטאי השנה" בפרסי הלהט"ב הבריטיים כאות הוקרה על קידום השוויון לקהילת הלהט"ב. חורגי השתתפה בשיר "Strangers" של הלסי. הלסי בחרה באופן ספציפי את חורגי, שהיא ביסקסואלית, עבור השיר. חורגי השתתפה בשירו של טיי דולה סיין, "In Your Phone" מתוך אלבומו Beach House 3 משנת 2017. השיר הגיע למקום ה-23 במצעד מכירות השירים הדיגיטליים (רית'ם אנד בלוז/היפ-הופ) בארצות הברית. חורגי הקליטה גם את "All Night" עם סטיב איוקי, שיצא בנובמבר 2017 ונכלל באלבומו "Neon Future III" משנת 2018. "All Night" היה הוצאתה הראשונה של חורגי ככותבת שירים וכזמרת ראשית. היא גם הפיקה את השירה בשיר. בינואר 2018 דווח שהיא עושה את המעבר מאפיק רקורדס לקולומביה רקורדס לצורך קריירת הסולו העתידית שלה.
ביוני 2018, חורגי הייתה מופע הפתיחה של הלסי במופעי אמריקה הלטינית במסגרת Hopeless Fountain Kingdom Tour. היא הוציאה את הסינגל "Expectations" ואת הווידאו קליפ הנלווה לו ב-24 באוקטובר 2018.
בנובמבר 2018, חורגי ביצע שני שירים חדשים, "More Than That" ו"Freedom", ב-MTV. חורגי הוציאה לאור את "More Than That" ב-11 בינואר 2019. חורגי אמרה בראיון כי אף על פי שהיא עשויה להוציא לאור שיתופי פעולה עם אמנים אחרים, לא יהיו שיתופי פעולה באלבום הבכורה שלה. ביולי 2019, חורגי הופיעה בפסטיבל הג'אז במונטרה בהזמנתו של קווינסי ג'ונס לערב הסיום שלו בפסטיבל לכבוד המוזיקה שלו. באוגוסט חורגי אישרה כי אלבום הבכורה שלה ייצא בשנת 2020. בתחילת דצמבר 2019, חורגי השתתפה לצד דרו לאב בשיר הבכורה שלו, "Let Me Know".
חורגי כתבה וביצעה את השיר "Invisible Chains" בשביל Birds of Prey: The Album, פסקול הסרט ציפורי הטרף: והארלי קווין המהממת שיצא ב-7 בפברואר 2020. היא שיתפה פעולה עם המפיק הפורטוריקני טייני בשיר הרגאטון שלו, "Nada" בהשתתפות הראפר הספרדי C. Tangana, שיצא ב-21 בפברואר 2020. חורגי הוציאה לאור את השיר "Lento" והקליפ המוזיקלי שלו ב-20 במרץ 2020. ב-17 באפריל 2020, חורגי הוציאה את השיר "50ft". ב-25 במרץ, חורגי השתתפה בפרויקט Live At-Home של בילבורד כדי לגייס כספים על מנת לסייע במלחמה נגד מחלת נגיף הקורונה. ב-30 במרץ היא הצטרפה לסדרת הקמפיינים של ארגון הבריאות העולמי, שבגינה הופיעה ודיברה כדי להעלות את המודעות ולגייס כספים להתמודדות עם הנגיף. ב-11 בספטמבר 2020 השתתפה חורגי בשיר "The Bad Part" מתוך המיני אלבום של ג'וני ריין, "EP2". לחורגי שני שיתופי פעולה באלבום העתידי של הלהקה הקולומביאנית ChocQuibTown.
ב-3 בנובמבר, חורגי הוציאה את השיר "On Guard", בהשתתפות הזמר 6lack. ב-5 בנובמבר 2021, חורגי הוציאה את מיני אלבום הבכורה שלה, Prelude.
באפריל 2022 הוכרז כי חורגי תהיה מופע החימום של הזמרת האמריקאית בנקס בלג הצפון אמריקאי של סיבוב ההופעות שלה Serpentina Tour ביולי ואוגוסט 2022.
אקטיביזם וחיים אישיים
חורגי משתמשת בפלטפורמה שלה כדי להעלות את המודעות למספר סוגיות, כולל זכויות אדם, חינוך, צדק פלילי, הצבעה בבחירות, הגירה, החזקת נשק, הטרדה וסוגיות חברתיות אחרות. היא דוברת פוליטית, מעורבת בהפגנות והשתתפה במספר ארגונים ובאירועים העובדים עם גורמים אלה. היא כתבה כמה מכתבים גלויים מאז הבחירות לנשיאות ארצות הברית 2016, ובו ביקרה את דונלד טראמפ ומדיניותו, כולל "האיסור המוסלמי", וכינתה אותו "לא מכבד את האנושות".
בנובמבר 2016 פרסם המגזין בילבורד מכתב גלוי שאותו חיברה למען מצביעי טראמפ, שם כתבה על השלכותיו של הקמפיין והבחירות של טראמפ, וקבעה: "אני אישה קובנית אמריקאית ביסקסואלית ואני כל כך גאה בזה". היא דיברה גם על סוגיות הקשורות לקהילה הלהט"בית.
ביוני 2020, סיפרה חורגי לבילבורד על כך שלקחה חלק במחאות ג'ורג' פלויד שנערכו במיאמי.
זכויות להט"ב בבורונדי
זכויותיהם של לסביות, הומואים, טרנסג'נדרים וביסקסואלים (להט"ב) בבורונדי כפופות לרדיפה ואפליה רשמית, בעודם מתמודדים עם אתגרים משפטיים וחברתיים שלא נתקלים בהם תושבים הטרוסקסואלים. בעוד כי פעילות הומוסקסואלית מעולם לא הופללה לפני שנת 2009, כיום, בורונדי מפלילה פעילות הומוסקסואלית על ידי גברים ונשים כאחד, עם עונש של עד שנתיים מאסר וקנס של 50,000 עד 100,000 פרנק.
מעמד בחוק
על פי תרגום לא רשמי לאנגלית של סעיף 567 לחוק העונשין של בורונדי, אדם המקיים יחסים עם אדם מאותו המין עלול להיענש במאסר של שלושה חודשים עד שנתיים וקנס של 50,000 עד 100,000 פרנק.
בשנת 2012, שתי לסביות בורונדיות נעצרו לזמן קצר ולאחר מכן שוחררו.
ב-2 בנובמבר 2016, בית המשפט העליון של מחוז ציביטוק גזר שנת מאסר על יחסים שלא בהסכמה בין מתבגר בן 15 שהודה באונס של קטין. המתבגר הואשם באונס ופעילות הומוסקסואלית.
הכרה במערכות יחסים חד מיניות
בורונדי אינה מכירה בנישואים חד מיניים, וגם לא בכל צורה של זוגיות חד מינית (איחוד אזרחי, נישואי חוזה, מעמד ידועים בציבור או שותפות).
לצד אי הכרתה של בורונדי במערכות יחסים הומוסקסואליות, ישנה הגבלה בחוקת המדינה בסעיף 29 המגדיר נישואים כאיחוד הטרוסקסואלי בין גבר לאישה בלבד מאז 2005.
תנאי מחיה
דו"ח זכויות אדם מאת משרד החוץ האמריקאי לשנת 2016 קבעו כי,
"החוק מפליל מעשי הומוסקסואליות עם עונשים שנעים בין מאסר של שלושה חודשים עד שנתיים. על פי בורונדי אפריקה דור ניוז, לא היו דיווחים נוספים על העמדה לדין בגין הומוסקסואליות במהלך השנה מלבד מקרה של יחסים לא בהסכמה בין מתבגר בן 15 לקטין אשר נידון לשנת מאסר באשמת אונס ופעילות הומוסקסואלית. מרכז "Remuruka" בבוג'ומבורה דווח כי הציע שירותים דחופים לקהילת הלהט"ב בברונדי בעוד הממשלה לא תמכה ולא הפריעה לפעילותם של ארגוני להט"ב מקומיים".
הר מורלי
קנדה
}}
מטה התקשורת הממשלתית
מטה התקשורת הממשלתי (באנגלית: Government Communications Headquarters, הידוע בראשי התיבות: GCHQ) הוא סוכנות ביון בריטית האחראית לספק מודיעין ואבטחת מידע לממשלת בריטניה ולכוחות החמושים שלה באמצעות מודיעין אותות. הארגון הוקם לאחר מלחמת העולם הראשונה, ומצוי תחת אחריותו של מזכיר המדינה לענייני חוץ וחבר העמים.
פעילות הסוכנות
GCHQ היא אחת משלוש סוכנויות המודיעין הלאומי של בריטניה. היא פועלת בשיתוף עם שירות הביטחון (הידוע בשם ה-MI5) ועם המודיעין של שירות הביון (הידוע בשם MI6), בהגנה על האינטרסים הלאומיים של בריטניה. פעולות הסוכנות הן במסגרת החוק, ונעשות בכפוף לחקיקה המגדירה את תפקידי הארגון ופעולותיו, למניעתו או גילויו של פשע חמור, וכן בנושאי רווחה כלכלית.
מטה ה-GCHQ נמצא בעיר צ'לטנהם שבמחוז גלוסטרשייר באנגליה. בנוסף למטה פועלים עוד שני מרכזים, קטנים יותר, בקורנוול וביורקשייר. רוב המועסקים בארגון, 5,500 במספר, עובדים בצ'לטנהם. מנהל ה-GCHQ מדווח ישירות למזכיר המדינה לענייני חוץ וחבר העמים. השותפים העיקריים לעבודת הארגון הם משרד הביטחון, המשרד לענייני חבר העמים הבריטי ורשויות אכיפת החוק, וכן מגוון רחב של מחלקות ממשלתיות אחרות.
היסטוריה
במהלך מלחמת העולם הראשונה היו הצבא הבריטי והצי הימי נפרדים מסוכנויות המודיעין, MI1b ו-NID25 (שהיה ידוע בתחילה כ"חדר 40"). בשנת 1919 המליץ הקבינט של ועדת השירות החשאי בראשות לורד קרזון כי בעתות שלום יש להקים סוכנות לפענוח קודים וסודות מיוחדים, משימה שהוטלה אז על מנהל מודיעין הצי הימי, יו סינקלייר (Sinclair). סינקלייר מיזג צוותים שונים מ-NID25 ומ-MI1b לתוך הארגון החדש, שכלל בתחילה כ-25–30 קצינים וכן מספר דומה של אנשי הצוות הפקידותי, והשם שניתן לארגון: "בית הספר הממשלתי לקודים וצפנים" (Government Code and Cypher School), או בשמו המקוצר GC&CS.
עד מלחמת העולם השנייה היה ה-GC&CS ארגון קטן יחסית, ואולם בשנת 1920 הוא זכה להצלחה גדולה כשהצליח לפענח את הקודים והצפנים של האיחוד הסובייטי, לימים ברית המועצות.
במהלך מלחמת העולם השנייה התמקדה עבודת ה-GC&CS במידה רבה בפענוח האניגמה, מכונת ההצפנה הגרמנית. בשנת 1945 הורחב ארגון ה-GC&CS בצורה משמעותית, כלקח מן המאמץ המלחמתי, וב-1946 שונה השם לשמו דהיום: "מטה התקשורת הממשלתי" (Government Communications Headquarters - GCHQ). הסוכנות הוא בין הלקוחות העיקריים של מערכת Skynet.
הסוכנות מפעלה תוכנות ריגול שונות. בהתאם למידע שפורסם על ידי אדוארד סנודן קיימת רמת תאום גבוהה ושיתוף פעולה של הארגון עם ארגונים מקבילים בארצות הברית. בנוסף לכך היא אחראית על אבטחת מידע ואבטחת תקשורות במשרדים ממשלתיים. לצורך כך שולבה תוכנה של Aquilia שבמהך נרכשה על ידי Egress Software.
אליצור שומרון
אליצור מועצה אזורית שומרון היא קבוצת כדורסל ישראלית מיהודה ושומרון, המייצגת את המועצה האזורית שומרון ומשחקת בליגה הלאומית נכון לעונת 2022/2023.
היסטוריה
הקבוצה הוקמה בעשור השני של שנות האלפים כקבוצת ליגה של יישובי המועצה האזורית שומרון ושיחקה בליגות הנמוכות.
בעונת 2019/20 עלתה הקבוצה לראשונה בתולדותיה לליגה הארצית, לאחר שהעונה נעצרה בעקבות מגפת הקורונה והקבוצה הייתה במקום הראשון במאזן של 15 ניצחונות והפסד בודד.
עם עלייתה לליגה הארצית שובצה הקבוצה במחוז הצפוני, ובעונת הבכורה בליגה הארצית סיימה במקום החמישי, במאזן של 15 ניצחונות ותשעה הפסדים. בעונה זו לא התקיים פלייאוף עקב מגפת הקורונה.
בעונתה השנייה של הקבוצה בליגה הוחתמו מספר שחקנים בולטים, בהם תומר בר אבן, שון לבנובסקי, אלחי מנצבך וצאלי ניומן. במהלך עונה זו הייתה הקבוצה בחלק העליון של הטבלה לאורך כל שלבי העונה ובמחזור הסיום גברה על יריבתה לצמרת הפועל צפת-גליל ועלתה למקום הראשון המבטיח את יתרון הביתיות בכל שלבי הפלייאוף. בסדרת רבע הגמר ניצחה הקבוצה את המסיימת שמינית הפועל עמק חפר 2–1 לאחר צמד ניצחונות במשחקי הבית 75–72 ו-88–72 והפסד במשחק החוץ 77–85. בשלב חצי הגמר פגשה הקבוצה את הפועל עכו/מטה אשר וגם בסדרה זו ניצחה 2–1 לאחר ניצחונות במשחקי הבית 88–68 ו-71–56 והפסד 69–79 במשחק החוץ. בסדרת הגמר פגשה הקבוצה את סגניתה מהעונה הסדירה, הפועל בני כפר סבא, וגם בסדרה זו ניצחה 2–1, 68–61 ו-88–78 במשחקי הבית אל מול הפסד 57–77 במשחק החוץ. לאחר הניצחון בסדרת הגמר העפילה הקבוצה לראשונה בתולדותיה לליגה הלאומית.
עד עליית הקבוצה לליגה הלאומית אירחה את משחקיה באולם הספורט בכפר תפוח.
לקראת עונת 2022/23 מינתה הקבוצה את דרור כהן למאמנה.
מחלקת נוער
הקבוצה מפעילה 11 קבוצות נוער וילדים כאשר קבוצת הנוער הבכירה של המועדון משחק בליגה המחוזית (הליגה הרביעית).
תארים
2021/22 2019/20
חיים ריצ'מן
הרב חיים ריצ'מן (נולד במסצ'וסטס, ארצות הברית) הוא דובר ומנהל המחלקה הבינלאומית של מכון המקדש בעיר העתיקה בירושלים.
פעילותו
ריצ'מן פעיל במכון מאז שנת 1989.
הרב ריצ'מן מרבה להופיע בפני קהילות יהודיות ברחבי העולם, בין השאר באמצעות תוכניות חינוכיות בטלוויזיה ובאינטרנט.
במחלקה הבינלאומית של מכון המקדש
המחלקה הבינלאומית של מכון המקדש בניהולו, מספקת גישה ישירה אל עולם בית המקדש, מתארחת ומשתתפת בהרצאות ובכינוסי תנ"ך ברחבי העולם, ומוצגת בהפקות מדיה גדולות. אתר האינטרנט של מכון המקדש באנגלית הוא פרויקט מתמשך של המחלקה הבינלאומית.
"Temple Talk" היא תוכנית רדיו שבועית בת שש שעות ברדיו המקוון של "ניו ג'רזי" והיא גם מצגת של המחלקה הבינלאומית, בהנחייתו של הרב ריצ'מן.
המחלקה גם מארגנת סיורים וסמינרים תורניים בישראל, תוך התמקדות ייחודית בירושלים מנקודת מבט יהודית אותנטית בהנחייתו של הרב ריצ'מן.
ז'אן דיוט וברונו לנואר
ז'אן דיוט וברונו לנואר היו 2 גברים צרפתים שנעצרו והואשמו בעבירת מעשה סדום בפריז ב-1750, והם היו האחרונים שהוצאו להורג בצרפת בגלל מעשה סדום. ב-2014, הוקמה לוחית זיכרון בפריז במקום מעצרם.
היסטוריה
בשעות הלילה המאוחרות, ב-4 בינואר 1750, תפס שומר העיר שני גברים שעשו יחסי מין ברחוב מונטורגויל. שני הגברים היו ז'אן דיוט, בן 40, שעבד במעדנייה בסמוך לרחוב מונטורגויל, וברונו לנואר, בן 23, סנדלר. השומר עצר אותם וכלא אותם. מכתב האישום נמסר כי הם התנהגו. לאחר מספר ימים, הסביר לנואר כי דיוט ניגש אליו והציע יחסי מין, שהוא מסכים, אך הם נקטעו על ידי שומר העיר. אחד משופטי בית המשפט השלום תיאר את ההאשמות נגדם.
הם היו האנשים האחרונים שנודעו שנגזרו עליהם עונש מוות בצרפת בגין מעשה סדום. חומרת עונשם הייתה לא טיפוסית מהתקופה, שבה הדיכוי של ההומוסקסואליות הלך ופחת. במקרה הנדיר של הוצאה להורג של מישהו שהואשם בגין מעשה סדום, הוא הורשע בעבירות חמורות אחרות, כמו רצח או אונס. באופן אופייני יותר, מעצרים בגין מעשי סדום גרמו למספר ימי מעצר ונזיפה, אולם המקרה של דיוט ולנואר הגיע בתקופה בה הרשויות היו צריכות להשמיע הצהרה דרמטית נגד ההומוסקסואלים ומוצאם מהמעמד הנמוך הפכו אותם למועמדים מתאימים. כפי שכתב בארבייר:
צרפת סיימה את הפללת יחסי מין בין גברים ב-1791.
הכרה
מועצת פריז, שהתקיימה ב-16 וב-17 במאי 2011, סיכמה כי פריז תשלם הומאז' לדיוט ולנואר. מחלקת התרבות בעיר החליטה להביע את רצון המועצה באמצעות לוח זיכרון, בחרה מיקום ופיתחה את הטקסט שלה.
ב-18 באוקטובר 2014, נחנכה לוחית זיכרון במדרכה של רחוב מונטורגויל בשביל לציין את אירועי 1750. הנוסח, כפי שהוסמך על ידי המחלקה לענייני תרבות בעיר, נכתב:
ראשת עיריית פריז, אן אידלגו, צייצה בטוויטר 2 תמונות לטקס הסרת הלוט עם הכיתוב.
בקיץ 2018, כאשר פריז אירחה את המשחקים הגאים, לוחית הזיכרון תויגה והושחתה פעמיים. אדם שטען לזכותו בגין אחד מהמקרים טען שהוא הומו ושהוא שונא את כל הלהט"בים. הוא היה ידוע במשטרה כי ביצע שיחות טלפון מאיימות והיה קשור להתנגדות הפוליטית לנישואים חד-מיניים.
רוברטו רוסאלס
רוברטו חוסה רוסאלס אלטווה (בספרדית: Roberto José Rosales Altuve; נולד ב-20 בנובמבר 1988) הוא כדורגלן ונצואלי המשחק בעמדת המגן הימני.
קריירת מועדונים
רוסאלס התחיל את הקריירה שלו בקבוצת הנוער של קראקס. ב-30 במאי 2007 רוסאלס חתם לשנתיים בגנט הבלגית. ב-14 ביולי 2007 הוא ערך את הופעת הבכורה שלו בניצחון 0-4 נגד קליפטונוויל במסגרת גביע האינטרטוטו.
ב-30 ביולי 2010 חתם בטוונטה ההולנדית. ב-29 באוגוסט ערך את הופעת הבכורה שלו בטוונטה בניצחון 0-4 נגד אוטרכט. ב-7 בדצמבר 2010 הבקיע בתיקו 3-3 נגד טוטנהאם הוטספר במסגרת שלב הבתים של ליגת האלופות והפך לכדורגלן הראשון מוונצואלה שמקביע במפעל.
ב-9 ביולי 2014 חתם ל-3 שנים במאלגה מהלה ליגה. ב-23 באוגוסט 2014 ערך את הופעת הבכורה שלו בקבוצה בניצחון 0-1 נגד אתלטיק בילבאו.
עם ירידת הליגה של מלאגה בסיום עונת 2017/2018 הושאל רוסאלס לאספניול לשנה אחת.
ב-24 ביולי 2019, רוסאלס חתם בלגנס לשנתיים עם אופציה נוספת.
ב-28 באוגוסט 2021 רוסאלס חתם בא.א.ק. לרנקה מליגת העל הקפריסאית.
ב-8 באוגוסט 2023 רוסאלס חתם ברסיפה מליגת העל הברזילאית.
קריירה בינלאומית
ב-28 במרץ 2007 ערך את הופעת הבכורה שלו בנבחרת ונצואלה בניצחון 0-5 נגד. רוסאלס השתתף עם הנבחרת בקופה אמריקה בשנים: 2011, 2015 ו-2016. נכון לאוקטובר 2016 לרוסאלס יש 68 הופעות במדי הנבחרת והוא מדורג תשיעי ברשימת שיאן ההופעות של הנבחרת בכל הזמנים.
קנאביס
קנאביס (קָנַבִּיס; שם מדעי: Cannabis) הוא סוג של צמח ממשפחת הקנאביים.
קנאביס שימש משחר ההיסטוריה למגוון שימושים, בהם ייצור סיבים (המפ), שמן זרעים (שמן המפ), למטרות רפואיות, לטקסים דתיים וכחומר פסיכואקטיבי. לזרעי צמח הקנאביס אין השפעה פסיכואקטיבית והם מזינים ועשירים בחלבון ונצרכים כמזון.
בצמח הקנאביס זוהו שלוש משפחות כימיות עיקריות של חומרים: טרפנואידים, פלבנואידים וקנאבינואידים. כ-80 קנאבינואידים ידועים קיימים בצמח, שהעיקריים שבהם הם THC ו-CBD. הראשון בעל השפעות של חומר פסיכואקטיבי והשני בעל השפעות אנטי-פסיכואקטיביות.
השימוש בקנאביס למטרת שעשוע שנוי במחלוקת ומאז 1937 (השנה שבה הוצא הקנאביס מחוץ לחוק על ידי הרשויות הפדרליות האמריקאיות), במרבית מדינות העולם בהן ישראל, ייצורו, החזקתו והשימוש בו אסורים ללא פיקוח; בחלק מהמדינות הוא אף נכלל בפקודת הסמים המסוכנים. הסיבה העיקרית להגבלות אלה היא שצריכה עקבית ובלתי מבוקרת של קנאביס נחשבת על ידי רבים מתחום הרפואה הקונבנציונליות ובריאות הנפש כממכרת (התמכרות פסיכולוגית) ולכן צריכתו מומלצת רק כתרופה ובפיקוח רוקחי כאשר זני הצמח ניתנים באופן מתחלף וכאשר מינונו מותאם למטופל במסגרת המעקב הרפואי.
מינים
ישנה מחלוקת בקרב החוקרים אם מדובר בשלושה מינים נפרדים. או במין אחד בעל שלושה תת-מינים. הכלאות בין שלושת המינים הללו יצרו מגוון רחב של זנים היברידיים הנבדלים זה מזה בהשפעתם הפסיכואקטיבית. שלושת המינים הם:
סאטיבה ואינדיקה הם המינים הבולטים, ומכילים בין 6% ל-30% THC. פותחו כמה זנים - המכילים כמות זניחה של THC (פחות מ-0.3%), ולכן אין לצריכתם כל אפקט פסיכואקטיבי. זנים אלה משמשים כגידול חקלאי ומותרים לגידול באיחוד האירופי, בקנדה, בסין ובארצות נוספות. זנים אלה נקראים בשם הכולל קנבוס או המפ.
מחזור חיים
צמח הקנאביס הוא צמח חד-שנתי. (מלבד הזנים האוטומטים) הקנאביס מתחיל את צמיחתו באביב והיא נמשכת בין 3 ל-5 חודשים. מחזור החיים של הצמח בטבע מתחיל בזרעים, אשר שכבו עמוק בקרקע כל החורף, המתחילים לנבוט בסביבות מאי. לאחר הנביטה, הצמח מתחיל בשלב של גדילה לגובה והצמחת ענפים לצדדים תוך פרישת עלים אשר מטרתה הגברת שטח החשיפה לשמש ועל ידי כך הגברת תהליך הפוטוסינתזה וצבירת אנרגיה. שלב זה נמשך בין חודשיים לשלושה, ולאחר מכן, עם תחילת התארכות הלילות בסוף יוני, מתחיל שלב הפריחה. בשלב הפריחה הצמח גדל עוד מעט לגובה, אך בעיקר מטפח מסת ענפים ועלים. כשבועיים לאחר תחילת שלב הפריחה יוצאים הפרחים באזורי ה'מפרקים' של הענפים והעלים. כעת ניתן להבדיל בין שני הזוויגים- הזכר מצמיח שקי האבקה על מנת להפרות את הנקבות, והנקבה מפיקה פרחים בשרניים ואלו הבאדים, המכוסים על שטח פניהם בבלוטות, המפרישות את החומר הפעיל THC, ולעיתים גם בשערות דקיקות. בשלב זה מתחילים הצמחים לשחרר גרגירי אבקה עד להבשלתם עם הזמן.
שימושים תעשייתיים ופרטיים
משתמשים בעץ הקנאביס למטרות שונות ומגוונות.
קנבוס
המושג 'קנבוס' ('Hemp') מתייחס לסיבים המיוצרים מתוך הגבעול של צמח הקנאביס. משתמשים בעיקר בתת-המין קנאביס סאטיבה לצורך ייצור הקנבוס מכיוון שגובהו של המין הוא עד 6 מטרים. לעיתים מתייחסים למושג hemp כתיאור של כל התעשייה והאוכל המיוצרים מן הצמח שאינם מיועדים לצריכה כסם. מדינות רבות ערכו רגולציה לגבולות ריכוז המרכיב הפסיכואקטיבי (THC) במוצרי hemp.
שימושים רפואיים
הקאנביס שימש בתרבויות קדומות לטיפול בבעיות רפואיות רבות. במאה ה-19 שימוש בקנאביס כתרופה נכנס לאירופה הודות למחקריו של ויליאם או'שונסי ולמעשה עד שהוצא מחוץ לחוק בשנות ה-30 של המאה העשרים הוא היה מרכיב מרכזי בתרופות רבות. מאז שהוצא מחוץ לחוק ועד המאה ה-21 נעלם הקאנביס ממדפי בתי המרקחת, אך מתחילת המאה ה-21 קיימת עלייה דרסטית, הן בכמות השימושים השונים והן במספר המשתמשים בקאנביס כתרופה, הידוע בתור "קאנביס רפואי". את הקאנביס הרפואי צורכים בבליעה, עישון או אידוי, והוא משמש לטיפול בספקטרום רחב של מצבים. הוא משכך כאבים, מונע בחילות ומגביר תיאבון ולכן נפוץ בשימוש בקרב חולי סרטן העוברים טיפולים כימותרפיים. בשל השפעותיו המרגיעות יש לקאנביס שימושים בתחומי רפואת הנפש והפסיכולוגיה, למשל עם אנשים הסובלים מפוסט טראומה. הוא אפקטיבי נגד סוגים שונים של אפילפסיה. מחקרים שונים הוכיחו כי קנאביס גורם לפעילות אנטי-סרטנית בתאי סרטן במעבדה.
למרכיב הפעיל המרכזי בקאנביס (Δ9-tetrahydrocannabinol (THC)) יש חיקוי סינתטי בעל השפעה פסיכואקטיבית מופחתת אך גם תועלת מופחתת. הוא משמש לריפוי של ספקטרום רחב של מצבים רפואיים.
שימוש כסם
מהחלקים העשירים בטריכומים (שערות המכילות את בלוטות השרף) בצמח מפיקים את הסם הפסיכואקטיבי קנאביס. תוצריו הבולטים ביותר הם מריחואנה וחשיש, שצריכתם נעשית לרוב על ידי עישון, אידוי (בעזרת מכשיר אידוי) או אכילה.
צריכה של קנאביס כסם פסיכואקטיבי כרוכה בסיכונים רבים, בהם התמכרות פסיכולוגית ותלות בסם, השפעות התנהגותיות ועלות כלכלית גבוהה.
דו"ח מקיף של האקדמיה הישראלית הלאומית למדעים העלה כי "קיים קונצנזוס רחב בקרב חוקרים באשר להשפעות השליליות של השימוש בקנאביס בגיל הנעורים, ולהשלכותיו על בריאות הציבור לטווח הרחוק"; לצד זאת, מחקרים העוסקים בשאלה האם אי-הפללה או לגליזציה של הקנאביס מעלים את זמינותו לבני הנוער ואת צריכתו מעלים מסקנות סותרות. הדו"ח מציין שטווח הזמן הקצר שעבר מאז החלו תהליכי הלגליזציה במדינות שונות מקשה על הסקת מסקנות נחרצות בשלב זה.
איסור על גידולו בחוק הישראלי
על פי סעיף 1 לפקודת הסמים המסוכנים [נוסח חדש], התשל"ג - 1973, "סם מסוכן" הוא כל חומר מן המפורטים בתוספת הראשונה. התוספת הראשונה מפרטת כי הקנאביס (Cannabis) וכן השרף של הקנבוס הידוע גם בשם: חשיש (Cannabis Resina Syn: Hashish) נכללים בהגדרה זו. החוק מטיל עונשים כבדים על ייצור, החזקה ושימוש, מסחר ומעבר והדחת קטינים לשימוש בסם מסוכן. העונש המרבי על ייצור, החזקה, שימוש העברה או סחר הוא 20 שנות מאסר, והעונש המרבי על הדחת קטין לשימוש בסם הוא 25 שנות מאסר.
סעיפים מסוימים של החוק מקלים על העוברים על החוק למטרת "צריכה עצמית", כך, למשל, החזקה או שימוש בסם נושאים עונש מרבי של 20 שנה, בעוד שהחזקה או שימוש למטרת "צריכה עצמית", נושאים עונש מרבי של שלוש שנות מאסר. החוק קובע כי מי שהחזיק סם בכמות העולה על זו המוגדרת בתוספת השנייה, מוחזק כמי שהחזיקו שלא למטרת צריכה עצמית. התוספת השנייה לפקודת הסמים מגדירה כי לעניין קנבוס ושרף של קנבוס הכמות האמורה היא 15 גרם, כאשר הכוונה למשקל נטו של הסם מתוך כלל התרכובת או התערובת. עם זאת, צריכה עצמית של סם בין כותלי בית ספר, על ידי מי שמלאו לו 16 שנה ואינו תלמיד בית הספר נושאת מאסר של 5 שנים.
עם זאת בישראל ישנן שמונה חוות לגידול קנאביס רפואי ברישיון. שר הבריאות לשעבר יעקב ליצמן אף יזם רפורמה להכנסת עוד כ-20–50 מגדלים לשוק במטרה לענות על הדרישה הענפה לקנאביס רפואי. החקלאים בענף זה מגדלים תחת רגולציה מחמירה במיוחד. על מנת לגדל, על החקלאי להתקשר עם לקוח אשר יזמין מראש את המוצר.
בשנת 2017 בתאריך ה-5 במרץ אושרה אי הפללת צרכני הקנאביס על ידי הממשלה, אשר יצאה לפועל בתאריך ה-1 באפריל 2019. המדיניות החדשה לא דוגלת באכיפה פלילית בפעמים הראשונות אלא בקנסות מנהליים על המשתמשים.
התוכנית החדשה קובעת כי בעבירה ראשונה של צריכה עצמית יוטל רק קנס, ללא אישום פלילי. בעבירה שנייה יוטל כפל קנס, ללא אישום פלילי, ובעבירה שלישית סגירת תיק בהסדר מותנה, ותישקל האפשרות לשלול רישיונות נשק או נהיגה. רק בעבירה רביעית ומעלה יוגש כתב אישום - בהתאם לשיקול דעתה של המשטרה.
לגבי קטינים, המדיניות לגבי עבירה ראשונה היא טיפול מותנה ללא רישום פלילי, עבירה שנייה - סגירת תיק בהסדר מותנה ורק בעבירה שלישית ייפתח הליך פלילי רגיל.
RISC-V
RISC-V (מבוטא בעבריתː ריסק-5) הוא תקן פתוח המגדיר תצורת סט פקודות (ISA) עבור מעבד, על פי העקרונות של "סט פקודות מצומצם" (RISC).
RISC-V כולל תצורת סט פקודות עבוד מעבד בן 32 ביטים, 64 ביטים ו-128 ביטים. כמו כן הוא כלל הרחבות עבור עיבוד מתמטי, פעולות אטומיות, חישובים עם נקודה צפה וחישובים עם נקודה צפה בדיוק כפול.
היסטוריה
תכנון ופיתוח של מעבד דורש ידע והתמחות בתחום התכנון הספרתי, טכנולוגית מהדרים ומערכות הפעלה. חלק מחברות שתכנונו תצורת סט פקודות עבור מעבדים, כגון אינטל, יצרו ומכרו את מעבדים בעצמם על בסיס הטכנולוגיה שפיתחו. חברות אחרות, כגון ARM ו-MIPS טכנולוגיות, התבססו על מודל עסקי של מכירת רישיון לשימוש בקניין הרוחני שפיתחו לחברות המפתחות SOC, תוך התחייבות הלקוחות לשמור על סודיות ובכפוף לתשלום תמלוגים.
בשנת 1981 נבנה לצרכים מחקריים המעבד הראשון שנקרא RISC באוניברסיטת ברקלי וזכה לשם RISC-I. לאחר מכן נבנה RISC-II. במשך שנות ה-80 של המאה העשרים פותחו גרסאות נוספות שנקראו SOAR ו-SPUR. בשנת 2010 קבוצה באוניברסיטת ברקלי פיתחה מעבד RISC והיא כינתה אותו RISC-V כהמשך לארבעה דגמי ה-RISC שפותחו בעבר.
בשנת 2015 הוקמה קרן RISC-V כארגון ללא כוונות רווח שמטרתו, ליצור קהילת קוד פתוח על בסיס סט תצורת הפקודות של RISC̠-V, כך שיוכל להיות משולב במוצרי חומרה או לשמש למחקר אקדמי ללא תשלום תמלוגים. מפתחי RISC-V העבירו את הזכויות על תצורת סט הפקודות שפיתחו לקרן.
בשנת 2020 עבר הארגון מארצות הברית לשווייץ ושינה את שמו לארגון RISC-V הבינלאומי. המעבר בוצע בגלל חשש ששינויים בתקנות הסחר בארצות הברית יפגעו בפעולת הארגון.
לבנית דימורפית
לבנית דימורפית (שם מדעי: Egretta dimorpha) היא מין של עוף מים בסוג לבנית ממשפחת האנפתיים החיה באיים קומורו, מדגסקר, מיוט, סיישל שבמערב האוקיינוס ההודי וכן בקניה וטנזניה, ולעיתים גם דרומה עד מוזמביק, לאורך ביצות מלוחות ואגני מים סמוכים לחופים למשל בין מנגרובים ובלגונות.
האנפה תוארה ב-1914 בידי החוקר הגרמני ארנסט הארטרט, כשבתחילה נחשבה עקב דמיונה לתת-מין של לבנית ים-סוף או של לבנית קטנה.
אורכה של האנפה 55–65 סנטימטרים, עם מוטת כנפיים של 86–104 סנטימטרים. גופה עוטה 2 הופעות: חלקם בעלי נוצות לבנות ברובו, כשהמקור והרגליים שחורים והעיניים וסביבתם צהובים וחסרי נוצות. אחרים בעלי כסות כחולה-שחורה למעט הרגליים והמקור וסביבתו גם צהובים.
אנפה זו מצויה לרוב בבדידות או בקבוצות קטנות המחפשות מזון לאורך החופים והיא מלקטת במקורה טרף של דגים, חרקים מימיים וסרטנים. בדומה לקרובותיה היא מקננת על עצים, כשבקן הנקבה מטילה 1 עד 3 ביצים.
אנפית סוף ג'אווה
אנפית סוף ג'אווה (שם מדעי: Ardeola speciosa) היא מין של אנפה מהסוג אנפת אגם, החיה בחלק המזרחי של דרום-מזרח אסיה וברחבי איי הפיליפינים ואינדונזיה ברחבי ביצות של מים מתוקים ומלוחים, כשמספר אוכלוסיות נוהגות לנדוד. זוהי אנפה קטנה בעלת תפוצה רחבה שלא נמצא בסכנה בטבע.
תיאור
אנפה זו מגיעה לאורך ממוצע של 45 סנטימטרים והיא בעלת מבנה גוף עגלגל, רגליים קצרות יחסית צהובות וראש וצוואר רחבים כשאזור הלחיים והעיניים לבן וכך גם הסנטר. המקור ארוך וצהוב והכנפיים והגב כחולים-כהים מלמעלה, אך חלקם התחתון לבן. החזה והבטן לרוב לבנים ובחלק העליון מפוספסים בחום-כתום. פרטים בעונת הרבייה נצבעים בגוון כתום-אפרסק לאורך החזה והחלק העליון והאחורי של הראש והצוואר, אך חוזרים להיות דהויים לאחר מכן.
האנפה מתרבה בביצות מיוני עד ספטמבר ומקננת בין הענפים בזוגות בודדים, אך היא חיה במושבות קטנות לצד מיני אנפות אחרות ובקן הנקבה מטילה 2 עד 3 ביצים.
תת-מינים
אנפה זו בעלת 2 תת-מינים:
תפקודי הלשון על פי יאקובסון
תפקודי הלשון על פי יאקובסון או הפונקציות הלשוניות - הן הגדרה של שישה תחומי תפקוד לשוני של תוכן המסרים בכל תקשורת יעילה, לדעת הבלשן רומן יעקבסון (יש הרושמים יאקובסון כפי הכתיב בשפת האידיש): א. הנסיבתי (רפרנסיאלית), ב. שירי (פואטי), ג. התחושתי (האמוטיבי), ד. העובדתי מעשי (קונאטיבי), ה. שיחתי (פֿאטי), ו. פנים-לשוני חוזר (מטא לינגוויסטי).
רכיבי תקשורת ותפקודי לשון
יעקבסון ניתח את התקשורת ושרטט את מהלך העברתו ממוען לנמען דרך מסר, תוך הגדרת רכיבי תקשורת נוספים הנדרשים והקשורים בהעברת המסר.
לאחר מכן ניתח את המסרים המועברים, ומצא שכל מסר תקשורתי משמש באחד משישה תפקידים לשוניים (פונקציות של השפה). הוא גם קישר בין כל אחד מששת תפקידים אלו לאחד מששת רכיבי התקשורת על פי שיטתו. שיטתו נשענת על שלש התפקידים הלשוניים לפי קארל בוהלר אליהם הוסיף את התפקוד השירי, השיחתי, והפנים-לשוני.
רכיבי התקשורת
תחילה פירק יעקבסון את המערכת שבה קיימת תקשורת בין אישית (ואולי גם אחרת), לרכיבים:
רמות תקשורת: ראשונית ומשנית
יעקבסון הדגיש שיכולות להיות מספר רמות תקשורת בו זמנית. אמנם יש רמה ראשונית שבה התקשורת מתבצעת, אך לעיתים יש גם נמענים נוספים בערוצים נוספים או משתתפים אחרים, בתקשורת משנית. למשל במקרה של ראיון עיתונאי משודר, בו המראיינת שואלת את המרואיינת שאלות וזו משיבה לה. ברמה הראשונית במקרה זה המוענת היא מי שדוברת והנמענת היא מי שמקשיבה. אך לכל השיחה הזו יש למעשה נמענים נוספים והם הצופים או המאזינים בשעת התוכנית או צופי, מאזיני וקוראי הקלטת המסר, לאחר זמן.
התפקודים הלשוניים והקשרם לרכיבי התקשורת
כל אחד מהתפקודים הלשוניים, מתמקד בְּרָכִיב מֵרְכִיבֵי מערכת התקשורת:
רוברט ב. וילסון
'''רוברט ב. וילסון (באנגלית: Robert Butler Wilson, Jr.'''; נולד ב-16 במאי 1937) הוא כלכלן אמריקאי. וילסון הוא פרופסור באוניברסיטת סטנפורד. הוא זכה בפרס נובל למדעי הכלכלה לשנת 2020, יחד עם תלמידו לשעבר ועמיתו למחקר באוניברסיטת סטנפורד פול מילגרום. הפרס הוענק להם "על שיפורים בתורת המכרזים והמצאות פורמטים חדשים של מכירות פומביות". גם שני תלמידים נוספים שלו, אלווין רות ובנגט הולמסטרם, הם חתני פרס נובל לכלכלה.
וילסון ידוע בתרומתו למדעי הניהול וכלכלת עסקים. עבודת הדוקטורט שלו הציגה שיטה הנקראת Sequential quadratic programming. שיטה זו הפכה לשיטה איטרטיבית מובילה בתכנון לא-ליניארי. יחד עם כלכלנים מתמטיים אחרים בבית הספר לעסקים בסטנפורד, הוא עזר לנסח מחדש את כלכלת הארגון התעשייתי ותאוריית הארגון באמצעות תורת המשחקים במצבים של חוסר שיתוף פעולה.
מחקריו בנושא תמחור לא ליניארי השפיעו על המדיניות של חברות גדולות, במיוחד בתעשיית האנרגיה, ובמיוחד בחשמל.
ביוגרפיה וקריירה
וילסון נולד ב־16 במאי 1937 בז'נבה, נברסקה. הוא סיים את בית הספר התיכון לינקולן בלינקולן, נברסקה וקיבל מלגה מלאה לאוניברסיטת הרווארד. הוא קיבל תואר ראשון ממכללת הארוורד בשנת 1959. לאחר מכן השלים את התואר השני (MBA) בשנת 1961 ואת הדוקטורט (DBA) שלו בשנת 1963 מבית הספר לעסקים בהרווארד. הוא עבד באוניברסיטת קליפורניה בלוס אנג'לס תקופה קצרה מאוד ואז הצטרף לפקולטה באוניברסיטת סטנפורד. הוא חבר בסגל בפקולטה לבית הספר לעסקים בסטנפורד מאז 1964. הוא היה גם חבר סגל משויך בבית הספר למשפטים בהרווארד בין השנים 1993 ו-2001.
מחקר
וילסון חקר והרצה בנושאים הבאים: עיצוב שוק, תמחור, משא ומתן ונושאים הקשורים לארגון תעשייתי וכלכלת מידע. הוא מומחה לתורת המשחקים ויישומיה. הוא תרם רבות לתכנון מכירות פומביות. הוא מומחה לאסטרטגיות הצעת מחיר תחרותיות בתעשיות הנפט, התקשורת והכוח, ולעיצוב סכמות תמחור חדשניות. עבודתו בנושא תמחור עדיפויות שירות לכוח חשמלי יושמה בתעשיות החשמל, האנרגיה ודומיהן (תעשיות Utility).
מאז סיום לימודיו פרסם כמאה מאמרים בכתבי עת מקצועיים ובספרים. הוא שימש כעורך שותף לכמה כתבי עת והעביר מספר הרצאות פומביות.
תרומות אחרות שלו לתורת המשחקים כוללות התמקחות בהקשר לשביתות בתנאי עמימות, ומשא ומתן להסדר בהקשרים משפטיים. וילסון כתב כמה מהמחקרים הבסיסיים של השפעות מוניטין בתמחור "טורף", מלחמות מחירים וקרבות תחרותיים אחרים.
אותות כבוד
מאז שסיים וילסון את התואר הראשון, התואר השני והדוקטורט במכללת הרווארד ובבית הספר למנהל עסקים בהרווארד, הוא פרסם כ-100 מאמרים בכתבי עת מקצועיים ובספרים, עליהם זכה בפרסים רבים.
פרס נובל בכלכלה
האקדמיה השוודית המלכותית למדעים הסבירה את בחירתה בווילסון ובפול מילגרום כזוכים במשותף בפרס נובל לכלכלה לשנת 2020, בכך ש"הגילויים התאורטיים שלהם שיפרו את המכרזים בפועל. [...] תגליותיהם הועילו למוכרים, קונים ומשלמי מיסים ברחבי העולם. אלווין רוט (כלכלן שהיה שותף לזכייה בפרס נובל לשנת 2012 שווילסון היה יועץ הדוקטורט שלו) אמר כי וילסון ומילגרום "לא רק שינו באופן מעמיק את הדרך בה אנו מבינים מכירות פומביות - הם שינו את אופן שבו מציעים פריטים במכירה פומבית."
מינויים ופרסים
הוא זכה בפרס (BBVA Foundation Frontiers of Knowledge (2015 בקטגוריית כלכלה, מימון וניהול על "תרומתו החלוצית לניתוח אינטראקציות אסטרטגיות כאשר גורמים כלכליים מחזיקים במידע מוגבל ושונה על סביבתם".
ביחד עם עמיתיו דייוויד מ. קרפס ופול מילגרום, הוענק לו פרס ג'ון ג'יי קרטי לשנת 2018 לקידום המדע.
יגאל שפרן
הרב יגאל בצלאל שפרן (נולד ב-1950) הוא פרופסור לאתיקה רפואית ומומחה לרפואה והלכה.
ביוגרפיה
הרב שפרן עומד בראש "מכון מרחבים" להכשרת מורים, אותו ייסד בסוף שנות ה-70 של המאה ה-20 יחד עם שני אברכים נוספים מישיבת מרכז הרב, הרב אריה שטרן והרב יששכר גואלמן, בעידוד ראש הישיבה, הרב צבי יהודה הכהן קוק. בנוסף הוא משמש כרב בית כנסת המנציח את שמו של סבו בשכונת קריית משה בירושלים, בה הוא מתגורר. בה'תשע"ט נבחר ליקיר ירושלים לאותה שנה.
These Are the Days of Our Lives
These Are the Days of Our Lives (בעברית: אלה הם ימי חיינו) הוא שיר של להקת הרוק הבריטית קווין. על אף שכתיבת השיר נזקפה ללהקה כולה, הוא נכתב בעיקר על ידי מתופף הלהקה רוג'ר טיילור, וזהו השיר השמיני מאלבומם Innuendo משנת 1991. השיר יצא לאור בארצות הברית ביום הולדתו ה-45 של פרדי מרקיורי וכסינגל A-side כפול באירלנד ובבריטניה ב-9 בדצמבר, בעקבות מותו של מרקורי, יחד עם השיר Bohemian Rhapsody. הסינגל הכפול הגיע למקום הראשון במצעד הסינגלים הבריטי ושהה שם למשך חמישה שבועות, היה בראש מצעד הסינגלים האירי למשך שישה שבועות, והגיע למקום ה-16 בגרמניה. השיר זכה בפרס Brit Award for Song of the Year בשנת 1992. השיר גם נכלל באלבום האוסף של הלהקה Greatest Hits III (אלבום של קווין) משנת 1999. רון הארט מהרולינג סטון כתב על השיר: "הבלדה המנוגנת בסינתיסייזר ובתופי קונגה הוא הסינגל המשמעותי ביותר מתוך innuendo, בהתחשב בכך שהוא שוחרר ביום הולדתו ה-45 של מרקיורי, ושהקליפ שלו סימן את הפעם האחרונה שמעריציו יכלו לראות אותו בחיים כפי שצולם במאי 1991 בשלבים האחרונים של מאבקו באיידס. כבלדה בסגנון של Love of My Life, זה היה שיר שנשא משקל משמעותי בשבריריות של הופעתו של מרקיורי בקליפ בשחור-לבן שנוסף מאוחר יותר כאשר צילומי צבע שלא פורסמו מהצילומים הופיעו ב-Days of Our Lives."
רקע לכתיבת השיר
רוג'ר טיילור שהעלה זכרונות מהעבר, כתב את השיר כשבריאותו של פרדי מרקיורי התדרדרה. טיילור הכיר את מרקיורי מסוף שנות ה-60 המאוחרות כאשר הם עבדו יחד בשוק קנסינגטון בלונדון לפני שהשניים (יחד עם בריאן מיי) הקימו את קווין ב-1970. הפזמון הפותח בשיר מעלה זיכרונות עם המשפט "Those were the days of our lives" (אלה היו ימי חיינו), בעוד הפזמון השני מתייחס להווה עם המשפט "Cause these are the days of our lives" (כי אלה הם ימי חיינו). (רוג'ר טיילור בשיחה עם Absolute Radio משנת 2011).
הקליפ לשיר
הקליפ היה הקליפ האחרון שהציג את פרדי מרקיורי באופן אישי לפני מותו ב-24 בנובמבר 1991. רודי דולזל והאנס רוסאכר מDoRo Productions צילמו את הקליפ באולפנים בלונדון ב-30 במאי 1991. מרקיורי, רוג'ר טיילור וג'ון דיקון נכחו בצילומים, בעוד שבריאן מיי צולם מאוחר יותר באותה שנה, ונוסף בדיגיטל, מכיוון שהיה מחוץ למדינה בסיבוב של קידום מכירות לאלבום בזמן הצילומים. בעקבות שמועות על בריאותו של מרקיורי, הסרטון צולם ויצא לאור בשחור-לבן כדי להסתיר את מלוא היקף מחלתו. בקליפ עצמו, לבש מרקיורי וסט עם ציורים של חתולים עליו שנעשה עבורו על ידי מעצבת התלבושות של קווין דיאנה מוסלי. עם מבט הפרידה שלו היישר אל המצלמה עם סיום השיר, מרקיורי לחש "I still love you" (אני עדיין אוהב אתכם), כמשפט שכוון למעריציו, שהיו המילים האחרונות שלו למצלמה. לבמאי הווידאו דולזל נאמר מראש לשמור על דברים במהירות לאור מצבו הבריאותי של מרקיורי, אך לפני צילום העטיפה של הסינגל, מרקורי ביקש עוד טייק אחד למילים האחרונות של השיר: "Those days are gone now but one thing's still true / When I look and I find I still love you" ("הימים האלה נעלמו אך דבר אחד עדיין בטוח./ כשאני מחפש ואני מוצא אני עדיין אוהב אתכם"). ג'ורדן רנטג מהPeople כתב "בשורה האחרונה, הוא מזמן את כל כוחותיו לתנוחה הירואית אחרונה לפני שהוא מתמוטט לתוך עצמו בצחוק רך. בוהה במצלמה ולוחש "I Still Love You" אחרון, מצמיד את אצבעותיו, יוצא מהפריים כשהוא מנפנף לשלום". דולזל העיר כי "בשניות האחרונות של השיר הזה, הוא נותן לנו רזומה של כל חייו: 'הייתי סופרסטאר ענק, אבל אל תיקחו את זה יותר מידי ברצינות', ואז אומר למצלמה 'I Still Love You' (אני עדיין אוהב אתכם) שזה עבור המעריצים. ואז הוא יוצא מהחיים. אפילו ברגעיו האחרונים, הוא תכנן את היציאה שלו בצורה אמנותית. ככה הוא רצה שזה יהיה." הגרסה האמריקאית של הקליפ כוללת אנימציה שהופקה על ידי אולפני וולט דיסני, שכן חברת התקליטים של קווין בצפון אמריקה הוליווד רקורדס היא חברת בת של חברת וולט דיסני. גרסת וידאו נוספת שוחררה בשנת 1992 על מנת לקדם את אלבום האוסף Classic Queen בארצות הברית, המשלבת קטעים ישנים של הלהקה מ-1973 עד 1991 בתוספת הופעות של הלהקה מהקליפ ששודר בארצות הברית.
הופעות חיות וקאברים
השיר בוצע לראשונה בהופעה חיה ב-20 באפריל 1992 במופע המחווה לפרדי מרקיורי על ידי ג'ורג' מייקל וליסה סטנספילד. הגרסה החיה נכללה ב-EP Five Live משנת 1993, אשר יוחסה לזכות ג'ורג' מייקל עם קווין וליסה סטנספילד. השיר בוצע בסיבובי ההופעות של קווין עם פול רודג'רס מ-2005/2006 עם שירה של רוג'ר טיילור. על הבמה ליווה השיר סרטון של הלהקה בימיה הראשונים ביפן, כולל צילומים רבים שהתמקדו בחברי הלהקה בעבר פרדי מרקיורי וג'ון דיקון. השיר שימש ב-1 ביולי 2007 בקונצרט לדיאנה שנערך באצטדיון ומבלי לזכרה של דיאנה, נסיכת ויילס שנהרגה כ-10 שנים מוקדם יותר. בסוף הקונצרט הוצג מונטאז' וידאו של דיאנה בילדותה בזמן שהשיר התנגן ברקע. גרסת כיסוי של פטולה קלארק נכלל באלבום האוסף Then & Now.
גבריאל ווקין
גבריאל ווקין (ברומנית: Gabriel Vochin; נולד ב-26 בדצמבר 1973) הוא כדורגלן עבר רומני, ששיחק בעמדת הבלם.
קריירה
בקיץ, עזב את רומניה וחתם בוידאוטון מליגת העל ההונגרית.
ב-17 באוגוסט 2004, ווקין חתם בהפועל נצרת עילית, העולה החדשה לליגת העל. ב-7 באוגוסט 2004, ערך את הופעת הבכורה שלו בקבוצה בהפסד 0–4 למכבי תל אביב במסגרת גביע הטוטו. ב-20 בנובמבר 2004, ווקין הבקיע את שער הבכורה שלו בקבוצה בניצחן 3–4 נגד בית"ר ירושלים.
בקיץ, ווקין חתם בהפועל באר שבע שירדה לליגה הלאומית עונה קודם לכן. בקיץ, הצטרף למכבי אחי נצרת.
בקיץ פרש מכדורגל.
לזכותו של ווקין הופעה אחת בנבחרת רומניה.
Suspicion (סדרת טלוויזיה)
Suspicion (מאנגלית: חשד) היא סדרת מתח אמריקאית המבוססת על סדרת הטלוויזיה הישראלית "כפולים". הסדרה עלתה בבכורה ב-4 בפברואר 2022 בשרתי Apple TV+.
הפקה
ביולי 2019, דדליין הוליווד דיווחה כי אפל מפתחת גרסה באנגלית של המותחן הישראלי עטור הפרסים כפולים, שתופק על ידי קשת הפקות, אותה חברה מאחורי הסדרה המקורית. דדליין הוליווד, במרץ 2020, אישרה כי אפל הזמינה את הסדרה, אותה ביים כריס לונג, כאשר רוב ויליאמס משמש כיוצר. שניהם גם הפיקו בפועל יחד עם הווארד בורץ', אבי ניר, אנה וינגר וליאת בנאסולי.
צילומים
הצילומים החלו במרץ 2020, בבריטניה, אך היה צריך להשבית את תהליך ההפקה עקב הגבלות שהוטלו על רקע מגפת COVID-19. בספטמבר 2020, על פי הדיווחים, אפל התכוננה להתחיל מחדש את הצילומים באנגליה, עם אישור הצילומים שהחלו בפועל בנובמבר 2020 בבריקסהם. הצילומים התרחשו גם בניו יורק במאי 2021, כשכמה שחקנים נראו על הסט בסנטרל פארק, וושינגטון סקוור פארק ואפר איסט סייד. הצילומים הסתיימו ב-18 במאי 2021.
פארס שעיבי
פארס שעיבי (בערבית: فارس شعيبي, בצרפתית: Farès Chaïbi; נולד ב-28 בנובמבר 2002 בליון שבצרפת) הוא כדורגלן אלג'יראי-צרפתי המשחק בעמדת קשר הכנף בקבוצת טולוז מליגת העל הצרפתית ובנבחרת אלג'יריה.
קריירת מועדונים
שעיבי גדל במחלקות הנוער של FC ליון וטולוז. בשנת 2020 החל לשחק בקבוצת המילואים של טולוז. ב-7 באוגוסט 2022 ערך את הופעת הבכורה שלו בקבוצה הראשונה של המועדון, בתיקו 1-1 נגד ניס במסגרת המחזור הראשון בליגת העל הצרפתית לעונת 2022/2023. ב-17 בספטמבר הבקיע את שער הבכורה שלו במועדון, בהפסד 2-1 לליל במסגרת המחזור השמיני בליגה. בעונתו הראשונה בקבוצה הראשונה של המועדון ערך 36 הופעות ליגה, בהן הבקיע חמישה שערים.
ממשלת ילצין-גאידר
הממשלה כיהנה מה-6 בנובמבר 1991 (עת מונה ילצין לראש ממשלה) ועד ה-14 בדצמבר 1992 (כשכוננה ממשלת צ'רנומירדין). בוריס ילצין כיהן כראש ממשלה מנובמבר ועד ה-15 ביוני 1992 כשמינה את ייגור גאידר להחליפו כיו"ר מועצת השרים הרוסית.
ממשלת ילצין - גאידר פעלה רבות לביצוע רפורמות כלכליות רבות בממשלה בניסיון להפוך את הכלכלה הריכוזית לכלכלת שוק בסגנון מערבי אך רפורמות השוק הליברליות וההפרטה המהירה של מפעלים ממשלתיים, הביאו ליצירת מעמד האוליגרכים בשנים הבאות.
אמיר באגריה
אמיר באגריה (באנגלית: Amir Rathaur-Bageria; נולד ב-25 באוקטובר 2000) הוא שחקן קנדי, שהחל את דרכו כשחקן ילד. הוא ידוע מתפקידיו בסדרות הטלוויזיה "דגראסי: הכיתה הבאה" ו"גרנד ארמי".
ביוגרפיה
באגריה נולד במיסיסוגה, אונטריו. אמו, פרמג'יט רתאור, היא פסיכותרפיסטית ואחיו הבכור, כאביר, הוא מנהל שייט. אמיר החל לשחק בהפקות מקומיות מגיל צעיר, הוא שיחק במחזה "מקבת'" כשהיה בכיתה ג'.